b'\n_START_ARTICLE_\nF\xc3\xb8rerkort\n_START_SECTION_\nLastbil\n_START_PARAGRAPH_\nEt f\xc3\xb8rerkort til lastbil er et chipkort der med tiden kommer til at erstatte k\xc3\xb8reskiver i lastbiler og busser. Tidligere har f\xc3\xb8reren hver morgen skullet udfylde en rund skive med navn, sted, dato, nummerplade og kilometerstand, for der efter at s\xc3\xa6tte skiven i fartskriveren. Skriveren har s\xc3\xa5 tegnet en graf over hastigheden fortl\xc3\xb8bende p\xc3\xa5 skiven, der langsomt drejer rundt i maskinen. Et oml\xc3\xb8b tager 24 timer._NEWLINE_Efter 1. januar 2006 har alle ny-indregistrerede lastbiler og busser skullet have en elektronisk / digital fartskriver, der registrerer det samme som n\xc3\xa6vnt ovenfor, men mere pr\xc3\xa6cist og med f\xc3\xa6rre muligheder for snyd._NEWLINE_For at k\xc3\xb8re et k\xc3\xb8ret\xc3\xb8j med digital fartskriver, skal f\xc3\xb8reren v\xc3\xa6re i besiddelse af et f\xc3\xb8rerkort, der er personligt og derfor ikke kan udl\xc3\xa5nes eller overdrages til andre._NEWLINE_Kortet er p\xc3\xa5 st\xc3\xb8rrelse med et dankort og er p\xc3\xa5f\xc3\xb8rt et foto af ejeren, navn, CPR-nummer, k\xc3\xb8rekortnummer, nationalitet m.v._NEWLINE_Kortet inds\xc3\xa6ttes i maskinen og lagrer oplysninger om k\xc3\xb8rslen 28 dage tilbage, hvorefter data overskrives. Derfor skal kortet afl\xc3\xa6ses j\xc3\xa6vnligt, hvor data overf\xc3\xb8res til en computer. Lige som med k\xc3\xb8reskiver skal disse data lagres i et \xc3\xa5r hos vognmanden._NEWLINE_Fartskriveren lagrer data 365 dage tilbage, s\xc3\xa5 vognmanden kan ogs\xc3\xa5 se hvordan evt. eksterne chauff\xc3\xb8rer har k\xc3\xb8rt, ligesom politiet kan afl\xc3\xa6se hvem der har k\xc3\xb8rt k\xc3\xb8ret\xc3\xb8jet hvorn\xc3\xa5r, idet maskinen lagrer stamdata fra f\xc3\xb8rerkortet.\n_START_SECTION_\nTaxi/sygetransport\n_START_PARAGRAPH_\nFor at k\xc3\xb8re taxi/hyrevogn i Danmark kr\xc3\xa6ves det at personen er indehaver af et gyldigt erhvervsk\xc3\xb8rekort samt et f\xc3\xb8rerkort._NEWLINE_Et f\xc3\xb8rerkort udstedes typisk af kommunalbestyrelsen i den kommune, hvor chauff\xc3\xb8ren skal arbejde eller i K\xc3\xb8benhavn af Stork\xc3\xb8benhavns Taxin\xc3\xa6vn. I nogle kommuner kr\xc3\xa6ves det at f\xc3\xb8reren gennemf\xc3\xb8rer en pr\xc3\xb8ve i kommunens geografi for at kunne opn\xc3\xa5 et f\xc3\xb8rerkort. Der skal altid afleveres en straffeattest ved udstedelse af et kommunalt f\xc3\xb8rerkort._NEWLINE_Et f\xc3\xb8rerkort kan max. udstedes med en gyldighed p\xc3\xa5 5 \xc3\xa5r, og ans\xc3\xb8geren skal inden for de sidste 10 \xc3\xa5r have gennemf\xc3\xb8rt et chauff\xc3\xb8rkursus, der er godkendt af F\xc3\xa6rdselsstyrelsen.'